Forslag til saker landsmøte 2013-06

= Vedtektsendringer =

Landsstyre
Trenger vi et landsstyre? Vi bør ha rutiner og verktøy (i.e. liquid feedback, wikipedia, forum) slik at folk flest kan være med på å bestemme politikk og retning, samt kvalitetssikre arbeidet gjort av sentralstyret. Trenger vi å ha dette vedtektsfestet, eller kanskje vi burde kunne stole på at sentralstyret vil være i stand til å finne gode løsninger?

På landsmøtet 2013-03 var det et relativt stort flertall for å innføre et landsstyre - men møteledelse (som hadde vanskelig for å forestille seg et politisk parti uten landsstyre) var med på å argumentere for et landsstyre og påvirket muligens avgjørelsen. Det var også mange innvendinger på de foreslåtte alternativene - folk ønsket seg alternativer som ikke var offisielt foreslått, dette ble avvist av møteledelsen.

Til landsmøtet 2013-06 vil vi ha en del erfaring med landsstyret, og vil ha bedre grunnlag for å ta en beslutning enn i 2013-03. Gjør landsstyret en nødvendig jobb? Bidrar landsstyret til at partiet blir mer topptungt?

Landsmøte - fjerndeltagelse
Fysiske landsmøter er strengt tatt en form som passer de gamle partiene best - og det er en litt udemokratisk vridning på det, da deltagelsen kan være vanskelig for folk som bor langt unna, har familieforpliktelser eller andre handicap som gjør fysisk oppmøte vanskelig.

På landsmøtet 2013-03 ble medlemmene på forhånd lovet at det ville være anledning for fjerndeltagelse og stemmegiving fra sofaen. Dette ble forkastet av møteledelsen da de tekniske og administrative utfordringene visste seg å være for store. Dette er et stort overtramp ovenfor de som enten valgte å ikke dra fysisk til landsmøtet pga lovet mulighet for fjerndeltagelse, samt for de som ikke hadde reell mulighet til å dra til landsmøtet men allikevel prøvde å følge med over nett. Det ble på IRC antydet at dette ikke kunne ansees som "udemokratisk" fordi vedtektene ikke sier noe om at det skal være mulig med fjerndeltagelse. Dette bør endres. Allikevel kan man ikke garantere seg helt mot teknisk svikt, og det ville være galt om landsmøtet ble beslutningsudyktig pga teknisk svikt. Det er andre risiki også - digital tilstedeværelse forenkler muligheten for organisert kupping av avstemninger, de tekniske løsningene som er valgt kan ha for svak sikkerhet, etc.

= Kontingent =

Det ble stilt forslag i landsmøtet 2013-03 at medlemskontingenten skulle settes ned til 50 kroner for å fremme rekruttering. Det ble også nevnt at medlemskontingenten kan settes til 0, men at vi egentlig ønsker en viss terskel på hvem som blir med. Har vi like retter på statsstøtte pr medlem når kontingenten settes til null? Risikoen for at partiet blir kuppet vil være signifikant dersom kontingenten settes til null.